**Dôvodová správa:**

V 7/2010 bola podpísaná Zmluva č. 32/13/2010 vrátane ďalších dodatkov medzi MČ Košice – Sídlisko KVP a SAN spoločnosť s r.o.

**Predmetom nájmu je** MĽP, priestory a technológie k nej patriace, tenisový kurt, priestory, technológie a náradia k nemu patriace a budova s. č. II. 3110, vrátane pozemku p. č. 3475, 3561, 3564 a časť parcely č. 3563.

**a) MĽP je prevádzkovaná** spravidla od 15. 11. do 15. 3. bežného roka, a to v závislosti od klimatických podmienok.

**b) Tenisový kurt je prevádzkovaný** spravidla od 1. 5. do 30. 9. bežného roka, a to v závislosti od klimatických podmienok.

Výška nájmu za predmet nájmu uvedený pod písmenami a), b) je 2 200,- € mesačne vrátane DPH počas doby ich prevádzky.

**c)  Budova a pozemok** sú prevádzkované počas celého roka.

Výška nájmu za predmet nájmu uvedený pod písmenom c) je 76,50 €/mesiac vrátane DPH.

Dňa 11. 9. 2012 bol podpísaný Dodatok č. 3 k Zmluve č. 32/13/2010, v ktorom je uvedené, že po kolaudácii oplotenia okolo MĽP, ktoré zabezpečila MČ, pristúpia zmluvné strany k podpísaniu Dodatku č. 4, **ktorým sa prenechá MĽP do nájmu nájomcovi celoročne, pričom celková výška nájomného za kalendárny rok ostane nezmenená.**

K uvedenej dohode došlo z dôvodu neustáleho ničenia jednotlivých častí MĽP v dobe neprevádzkovania MĽP.

Prvé oplotenie okolo MĽP bolo zhotovené v roku 1994 a jeho zostatková cena je už nulová. Z dôvodu fyzického aj morálneho poškodenia tohto oplotenia bola v roku 2012 realizovaná výstavba nového oplotenia okolo MĽP, vrátane jej oddelenia od technickej časti, na ktorej je počas prevádzky MĽP umiestnený sneh.

Obstarávacia cena oplotenia je 22 796,86 €.

Predovšetkým v čase letných prázdnin a v dobe neprevádzkovania MĽP bola táto často navštevovaná mládežou, ktorá ničila zariadenie MĽP, poškodzovala oplotenie, mantinely, poškodzovala drevenú podlahu jej rozoberaním a pod. Z dôvodu zamedzenia tohto vandalizmu a znehodnocovania majetku MČ a v záujme hospodárneho využívania majetku MČ je nutné tento majetok celoročne strážiť, resp. zabezpečiť jeho prevádzkovanie.

Podľa zákona č. 138/1991 Zb. o majetku obcí v znení neskorších predpisov a Zásad hospodárenia a nakladania s majetkom Mestskej časti Košice – Sídlisko KVP je nájom majetku možné vykonať podľa § 9a ods. 1 až 3 a 5 až 7, a to najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel veci toho istého druhu alebo porovnateľné veci. Výnimku, okrem iného, tvorí nájom majetku z dôvodu hodného osobitného zreteľa, ktorý musí byť zdôvodnený.

Z uvedeného dôvodu predkladáme Miestnemu zastupiteľstvu Mestskej časti Košice – Sídlisko KVP podľa§ 9a ods. 9 písm. c) zákona č. 138/1991 Zb. o majetku obcí v znení neskorších predpisov návrh na schválenie zmeny doby prevádzkovania predmetu nájmu, a to predĺženie doby nájmu na celý kalendárny rok, pri rovnakej výške nájmu, pre SAN spoločnosť s ručením obmedzeným Košice, IČO 17146607, a to z dôvodu hodného osobitného zreteľa, ktorý je daný tým, že SAN s.r.o. má predmet nájmu uvedený v Zmluve č. 32/13/2010 vrátane jej dodatkov už prenajatý do 9. 7. 2015 v rámci roka na presne stanovené časové obdobie a prenajatím predmetu nájmu na celý rok zabezpečí mestská časť hospodárne využitie ako aj ochranu svojho majetku.

Spracovala: Ing. Anna Schrötterová, vedúca odd. správy majetku

Košice, 1. 10. 2012